Document ID: 32006D0023

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 20ής Ιανουαρίου 2006 για τροποποίηση της απόφασης 2005/710/ΕΚ για τη λήψη ορισμένων μέτρων προστασίας λόγω της υποψίας εμφάνισης γρίπης των πτηνών υψηλής παθογονικότητας στη Ρουμανία [κοινοποιηθείσα υπό τον αριθμό Ε(2006) 61] (Κείμενο που παρουσιάζει ενδιαφέρον για τον ΕΟΧ) (2006/23/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), και ιδίως το άρθρο 18 παράγραφος 7, την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (2), και ιδίως το άρθρο 22 παράγραφος 6, Εκτιμώντας τα ακόλουθα: (1) Η γρίπη των πτηνών είναι μια λοιμώδης ιογενής νόσος των πουλερικών και άλλων πτηνών, η οποία προκαλεί θνησιμότητα και διαταραχές που είναι δυνατόν να λάβουν ταχέως διαστάσεις επιζωοτίας και πιθανόν να αποτελέσουν σοβαρή απειλή για την υγεία των ζώων και τη δημόσια υγεία και να μειώσουν κατακόρυφα την κερδοφορία της πτηνοτροφίας. Υπάρχει κίνδυνος να εισαχθεί ο παράγοντας της νόσου στην Κοινότητα μέσω του διεθνούς εμπορίου ζώντων πουλερικών και προϊόντων πουλερικών. (2) Στις 12 Οκτωβρίου 2005 η Ρουμανία γνωστοποίησε στην Επιτροπή την απομόνωση ενός ιού γρίπης Α του υποτύπου H5N1 ασιατικού στελέχους που συλλέχθηκε από κλινικό κρούσμα σε πουλερικά. Ως εκ τούτου, εκδόθηκε η απόφαση 2005/710/ΕΚ της Επιτροπής, της 13ης Οκτωβρίου 2005, για τη λήψη ορισμένων μέτρων προστασίας λόγω της υποψίας εμφάνισης γρίπης των πτηνών υψηλής παθογονικότητας στη Ρουμανία (3). (3) Η Ρουμανία εφάρμοσε αυστηρά μέτρα ελέγχου της νόσου και απέστειλε στην Επιτροπή πρόσθετες πληροφορίες σχετικά με την κατάσταση της νόσου, οι οποίες δικαιολογούν τον περιορισμό της αναστολής των εισαγωγών στα τμήματα της επικράτειας της Ρουμανίας που έχουν πληγεί και βρίσκονται σε κίνδυνο. (4) Συνεπώς, θα πρέπει να τροποποιηθεί ανάλογα η απόφαση 2005/710/ΕΚ. (5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2005/710/ΕΚ τροποποιείται ως εξής: 1) Το άρθρο 1 αντικαθίσταται από το ακόλουθο κείμενο: «Άρθρο 1 1. Τα κράτη μέλη αναστέλλουν τις εισαγωγές α) ζώντων πουλερικών, στρουθιονίδων, εκτρεφόμενων και άγριων φτερωτών θηραμάτων και των αβγών προς επώαση των ειδών αυτών που προέρχονται από το τμήμα της επικράτειας της Ρουμανίας που αναφέρεται στο μέρος Α του παραρτήματος και β) των ακόλουθων προϊόντων που προέρχονται από το τμήμα του εδάφους της Ρουμανίας που αναφέρεται στο μέρος Β του παραρτήματος: - νωπό κρέας πουλερικών, στρουθιονίδες, εκτρεφομένα και άγρια φτερωτά θηράματα, - παρασκευάσματα κρέατος και προϊόντα με βάση το κρέας που συνίστανται σε ή περιέχουν κρέας αυτών των ειδών, - πρώτες ύλες για τροφές ζώων συντροφιάς και ακατέργαστο υλικό ζωοτροφών που περιέχει τμήματα αυτών των ειδών, - αβγά για ανθρώπινη κατανάλωση, - μη επεξεργασμένα κυνηγετικά τρόπαια από οποιαδήποτε πτηνά, και - μη επεξεργασμένα φτερά και μέρη φτερών. 2. Κατά παρέκκλιση από την παράγραφο 1 στοιχείο β), τα κράτη μέλη επιτρέπουν την εισαγωγή προϊόντων που καλύπτονται από την παράγραφο 1 στοιχείο β) πρώτη έως τρίτη περίπτωση, τα οποία προέρχονται από πτηνά που έχουν σφαγεί πριν από την 1η Αυγούστου 2005. 3. Στα κτηνιατρικά πιστοποιητικά/εμπορικά έγγραφα που συνοδεύουν τις αποστολές των προϊόντων που αναφέρονται στην παράγραφο 2, προστίθενται οι ακόλουθες λέξεις ανάλογα με το είδος: “Νωπό κρέας πουλερικών/Νωπό κρέας στρουθιονίδων/Νωπό κρέας άγριων φτερωτών θηραμάτων/Νωπό κρέας εκτρεφόμενων φτερωτών θηραμάτων/Προϊόν με βάση το κρέας που συνίσταται σε ή περιέχει κρέας πουλερικών, στρουθιονίδων, εκτρεφόμενων ή άγριων φτερωτών θηραμάτων/Παρασκεύασμα κρέατος που συνίσταται σε ή περιέχει κρέας πουλερικών, στρουθιονίδων, εκτρεφόμενων ή άγριων φτερωτών θηραμάτων/Πρώτη ύλη για τροφές ζώων συντροφιάς και ακατέργαστο υλικό ζωοτροφών που περιέχει τμήματα πουλερικών, στρουθιονίδων, εκτρεφόμενων ή άγριων φτερωτών θηραμάτων (4) που προέρχεται από πτηνά που έχουν σφαγεί πριν από την 1η Αυγούστου 2005 και σύμφωνα με το άρθρο 1 παράγραφος 2 της απόφασης 2005/710/ΕΚ. 4. Κατά παρέκκλιση από την παράγραφο 1 στοιχείο (β) δεύτερη περίπτωση, τα κράτη μέλη επιτρέπουν την εισαγωγή προϊόντων με βάση το κρέας που συνίστανται σε ή περιέχουν κρέας πουλερικών, στρουθιονίδων, εκτρεφόμενων ή άγριων φτερωτών θηραμάτων, όταν το κρέας αυτών των ειδών έχει υποστεί μία τουλάχιστον από τις ειδικές επεξεργασίες που αναφέρονται στα σημεία Β, Γ ή Δ του μέρους IV του παραρτήματος ΙΙ της απόφασης 2005/432/ΕΚ της Επιτροπής.» 2) Προστίθεται το παράρτημα, το κείμενο του οποίου παρατίθεται στο παράρτημα της παρούσας απόφασης. Άρθρο 2 Τα κράτη μέλη λαμβάνουν αμέσως και δημοσιεύουν τα μέτρα που απαιτούνται για να συμμορφωθούν με την παρούσα απόφαση τα εν λόγω μέτρα. Ενημερώνουν αμέσως εν προκειμένω την Επιτροπή. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 20 Ιανουαρίου 2006.

Classification Labels:
2394

Label Descriptions:
{"2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2442
5781
5283
5087
3584
122
2711
914
3156
2200
2737
5877

EuroVoc IDs (Expanded): 2442
5781
5283
5087
3584
122
2711
914
3156
2200
2737
5877

Dataset Source: meu

Split: train